钦定古今图书集成/明伦汇编/官常典/第756卷 > 陈贞达
## 钦定古今图书集成/明伦汇编/官常典/第756卷 > 陈贞达

按《宜兴县志》：“贞达，字则兼，左都御史陈于廷子。以父
荫授应天府通判，迁工部主事，又迁户部主事。时遣
中官分理部务，卿以下无不望风承旨，贞达独强项
不屈。珰大怒，思有以中之。会贞达督收马豆，乃摘瑕
衅入告。上怒，诏下刑部狱，廉问无实，法司欲为平反，
而忤于中官，左迁顺天府知事。甲申三月，流寇陷燕”
京，或劝贞达何不去，贞达泣曰：“吾父子受国厚恩，今
国已破，去将安往？”或曰：“贼将见窘，奈何？”曰：“有骂贼死
耳。”未几，果被执，骂贼。贼怒，以刀斫之，流血赭体；骂愈
甚，桎两足，投马枥中，渍以马矢，骂犹不绝，三日而死。
有同姓某为京营裨将者，收之，葬都城外。裨将又死，
遂无从识其墓云。